วันนี้ขับรถมาถึงอำเภอบ้านบึงเพื่อกินก๋วยเตี๋ยว ก็ก๋วยเตี๋ยวแถวๆบ้านมันสู้ไม่ได้จริงๆ ไม่อร่อย โซนนี้มีร้านก๋วยเตี๋ยวอยู่ร่วม 10 ร้านเห็นจะได้ สูตร รสชาต จะค่อนข้างใกล้เคียงกัน ต่างไม่มาก ขึ้นอยู่กับว่าใครชื่นชอบร้านไหนมากกว่ากัน 

วันนี้ตั้งใจจะมาลองชิมร้านที่ยังไม่เคยซะหน่อย เริ่มด้วยร้านซอกตึกนี่ละ ที่ชื่อนี้เพราะอยู่ในซอกตึกจริงๆ อยู่ข้างธนาคารกรุงไทย สาขาบ้านบึง ปากซอยจะมีป้ายว่า ซอยชลบุรี-บ้านบึง 23 ต้องหาที่จอดแถวหน้าธนาคารแล้วเดินเข้ามา หรือไม่ก็วนไปทางด้านหลัง ก็มีที่จอดเหมือนกัน ซอยสั้นๆ สามารถเดินถึงกันได้ ร้านอยู่กลางซอย

บรรยากาศก็แบบบ้านๆเลยครับ ไม่สวย ไม่หรูหรา ได้ฟิวส์ของการมากินก๋วยเตี๋ยวจริงๆ เป็นบ้านไม้ โต๊ะก็ตั้งกันกลางซอยนี่แหละ ร้านเปิดราว 7 โมง แต่เวลาปิดไม่แน่นอน หมดเร็ว หมดช้า แล้วแต่ อย่างช้าสุดไม่เกินบ่าย 3 โมง 

ผมได้ลองชิมทั้งก๋วยเตี๋ยวแห้งและก๋วยเตี๋ยวน้ำ ต้องบอกว่าอร่อยทั้งคู่ แต่ถ้าต้องการรสชาตบ้านบึง แนะนำก๋วยเตี๋ยวน้ำดีกว่า เพราะน้ำซุปเป็นจุดเด่น เป็นเอกลักษณ์เฉพาะของก๋วยเตี๋ยวบ้านบึงเค้า ที่ขาดไม่ได้คือปลาหมึกกับกุ้งแห้ง 2 อย่างนี้แหละ ที่ทำให้อร่อยเด็ด ถ้าสั่งแห้งได้เครื่องมาล้นๆชาม ใส่หมูสับ หมูชิ้นและปลาเส้นมาให้แบบเยอะสุดๆ ถั่วงอกก็ใช้แบบตัวอ้วน กรอบดี ชอบๆ ผมทานแบบไม่ต้องปรุงอะไรเลย เพราะต้องการรสชาตของน้ำซุปแท้ๆ ขายชามละ 30 บาท ไม่แพงเลยครับ ทั้งรสชาตและปริมาณ พิเศษ 35 บาท ชามจะใหญ่ขึ้นมาอีกนิดนึง 

แนะนำว่าหลีกเลี่ยงเวลาเที่ยงๆ ถึงบ่ายโมงครับ คนจะเยอะมากเป็นพิเศษ อาจต้องยืนรอโต๊ะนั่ง พอได้โต๊ะนั่งแล้ว ก็อาจจะได้รอคิวยาวเป็น ชม.

แต่ระหว่างรอก๋วยเตี๋ยว ผมแนะนำร้านขนมหวาน ที่อยู่ติดกันเลย ช่วยแก้ขัด แก้หิว ได้เป็นอย่างดี 
กุ๊ยช่าย - ขายกล่องละ 30 บาท อร่อยดีเลยครับ แป้งบางๆ ไส้เยอะๆ นุ่มนิ่ม 
เมี่ยงก๋วยเตี๋ยว - ชุดละ 25 บาท นี่เด็ดที่น้ำจิ้มแซ่บ
เต้าส่วน - ถ้วยละ 10 บาท และอร่อยมากๆเลย หากินได้ยากแล้วนะ แป้งน้อย เครื่องเยอะมาก

ร้านนี้รับประกัน ไม่ผิดหวังครับ อร่อยจริง ตามแบบฉบับของบ้านบึงแท้ แต่รบกวนเลือกวันและเวลากันนิดนึง จะได้ไม่ต้องมาเสียเวลานั่งคอยนานๆ เด้วจะเซ็ง